Γνωμοδότηση της Επιτροπής των Περιφερειών με θέμα "Πρόταση απόφασης του Συμβουλίου για την τροποποίηση της απόφασης 1999/311/ΕΕ της 29ης Απριλίου 1999 σχετικά με την έγκριση της τρίτης φάσης του διευρωπαϊκού προγράμματος συνεργασίας για την τριτοβάθμια εκπαίδευση (Tempus III)"

(2000/C 317/09)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση απόφασης του Συμβουλίου για την τροποποίηση της απόφασης 1999/311/ΕΚ της 29ης Απριλίου 1999 σχετικά με την έγκριση της τρίτης φάσης του ευρωπαϊκού προγράμματος συνεργασίας για την τριτοβάθμια εκπαίδευση (Tempus III) (2000-2006), (COM(2000) 184 τελικό - 2000/0074 (CNS))·

έχοντας υπόψη την απόφαση του Συμβουλίου της 5ης Μαΐου 2000 να ζητήσει τη γνωμοδότηση της ΕΤΠ για το θέμα αυτό με βάση το άρθρο 265 παράγραφος 1 της Συνθήκης περί ιδρύσεως της Ευρωπαϊκής Κοινότητας

έχοντας υπόψη την απόφαση του Προέδρου της 12ης Μαΐου 2000 να ορίσει την κα Morsblech, D/ELDR, ως γενικό εισηγητή, σύμφωνα με το άρθρο 40, παράγραφος 2 του Εσωτερικού Κανονισμού·

εκτιμώντας τη γνωμοδότηση της Επιτροπής των Περιφερειών για την πρόταση απόφασης του Συμβουλίου σχετικά με την έγκριση της τρίτης φάσης του διευρωπαϊκού προγράμματος συνεργασίας για την τριτοβάθμια εκπαίδευση (Tempus III) (2000-2006), (COM(1998) 454 τελικό) (CdR 301/98 fin)(1)·

υιοθέτησε, κατά την 34η σύνοδο ολομέλειας που πραγματοποιήθηκε στις 14 και 15 Ιουνίου 2000 (συνεδρίαση της 14ης Ιουνίου), την ακόλουθη γνωμοδότηση.

Η Επιτροπή των Περιφερειών

1. επαναλαμβάνει την εκτίμησή της ότι το πρόγραμμα τριτοβάθμιας εκπαίδευσης Tempus αποτελεί έκφραση της πολιτικής δέσμευσης της Ευρωπαϊκής Ένωσης υπέρ της συνεργασίας και του διαλόγου με τις χώρες της Κεντρικής και Ανατολικής Ευρώπης και της βούλησης να δοθεί, στα πλαίσια της εν λόγω συνεργασίας, προτεραιότητα στους τομείς της εκπαίδευσης και της κατάρτισης καθώς και της ανάπτυξης του ανθρώπινου δυναμικού· επιπλέον ο τομέας αυτός προσφέρεται για συνεργασία κυρίως σε περιφερειακό επίπεδο·

2. αναγνωρίζει και εκτιμά ιδιαίτερα την πορεία προς περισσότερη δημοκρατία στη Δημοκρατία της Κροατίας όπως αντικατοπτρίζεται στις βουλευτικές και προεδρικές εκλογές που πραγματοποιήθηκαν αρχές του 2000 και θεωρεί ότι η εξέλιξη αυτή οδηγεί την Κροατία με επιτυχία προς τις ευρωπαϊκές διαρθρώσεις·

3. επιδοκιμάζει το γεγονός ότι και το Συμβούλιο Υπουργών εκτίμησε θετικά την εξέλιξη στην Κροατία και ότι τάχθηκε υπέρ της ενίσχυσης της συνεργασίας μεταξύ της Ευρωπαϊκής Ένωσης και της Κροατίας και ιδιαίτερα υπέρ της επέκτασης του προγράμματος Tempus στην Κροατία·

4. εκφράζει την άποψη ότι λόγω της εδραίωσης των δημοκρατικών διαρθρώσεων στην Κροατία πληρούνται πλέον οι προϋποθέσεις ώστε η Κροατία να συμμετάσχει στο πρόγραμμα Tempus·

5. θεωρεί ότι η ανάπτυξη των συστημάτων της τριτοβάθμιας εκπαίδευσης αλλά και η εξέλιξη και αναθεώρηση των εκπαιδευτικών προγραμμάτων και η εξέλιξη των προγραμμάτων επαγγελματικής κατάρτισης αποτελούν σημαντικούς τομείς στους οποίους η Ευρωπαϊκή Ένωση μπορεί να δώσει σημαντικά κίνητρα μέσω του προγράμματος Tempus για τη στήριξη της εξέλιξης που σημειώνεται στην Κροατία·

6. υποστηρίζει γι' αυτό με έμφαση την πρόταση απόφασης του Ευρωπαϊκού Συμβουλίου για την προσαρμογή της αναφοράς του κύκλου χωρών που δικαιούνται ενίσχυσης στα πλαίσια του προγράμματος Tempus·

7. θεωρεί, ωστόσο, επί του παρόντος ότι δεν υπάρχουν λόγοι για επέκταση του προγράμματος Tempus πέρα από την Κροατία και σε άλλες μη συνδεδεμένες χώρες της περιοχής.

Βρυξέλλες, 14 Ιουνίου 2000.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 51 της 22.2.1999, σ. 86.